7. “Viva La Pola!” 

(Summer Revolution Rock Festival)

Međunarodni festival urbane glazbe

VICE SQUAD (Velika Britanija), RITAM NEREDA (Srbija), LET 3 (HR), EXILIA (Italija), KUD IDIJOTI (HR)

+

POPEYE (HR), GUŽVA U 16-ERCU (HR), DEAFNESS BY NOISE (HR), REPETITOR (Srbija), DEVASTATION (HR), HELLCATS (SLO), THE ROCK FLOCK (HR), PASI (HR), UDAV (HR), ARTHRONE (HR) I RADIO AKTIV (HR)  

13. i 14. kolovoz 2010.

Otvoreni dio kompleksa kluba “Uljanik” 

Pula, Istra, Hrvatska

Oba dana/vrata: 19.00h

Koncertni program: 19.30h 

Udruga “Syntheses” iz Pule i ove godine najavljuje ljetni festival “Viva La Pola!”.

Međunarodni festival urbane glazbe “Viva La Pola!” (Summer Revolution Rock Festival) svoje premijerno izdanje doživjeo je 2004. godine te je u dosadašnjih 6 godina predstavio preko 100 poznatih sastava raznih glazbenih smjerova, prometnuvši se u najznačajniji alternativni glazbeni događaj na istarskom poluotoku, od 2000-te naovamo.

Premda u financijski nezahvalnom - recesijskom vremenu, temeljem dosadašnjih izdanja, i ove godine festival donosi visoku razinu te razne izvođače odabrane po kriteriju kvalitete te interesa publike. 

Sedmo izdanje festivala - “Viva La Pola!” održat će se u već dobro poznatom terminu, drugog vikenda u mjesecu kolovozu – petak 13. i subotu 14. kolovoza, na prostoru velikog otvorenog dijela kompleksa pulskog kluba “Uljanik”, te će u dvodnevnom progamu i 16-satnom rasporedu donijeti nastup 16 glazbenih skupina iz pet europskih zemalja (Velike Britanije, Italije, Srbije, Slovenije i Hrvatske). 

Sedmo izdanje festivala - “Viva La Pola!”, među raznim zanimljivim i aktualnim imenima, donosi i premijerne nastupe u Hrvatskoj - triju poznatih inozemnih izvođača.

Prvi dan – petak 13. kolovoz 2010.

VICE SQUAD (punk-rock, Bristol – Velika Britanija)

U petak, 13. kolovoza, nakon dugog niza godina iščekivanja, Hrvatska će doživjeti nastup kultnog engleskog punk-rock benda Vice Squad, kojega predvodi atraktivna gitaristica i vokalistica Beki Bondage (Rebecca Louise Bond), prema mišljenju mnogih – glavna figura u svijetu ženskog dijela punk-rock glazbe. 

Vice Squad dolaze iz Bristola i osnovani su davne 1978., u godini kada nastaju i G.B.H., Peter and the Test Tube Babies, Cockney Rejects, Discharge kao i nekolicina drugih bendova prve generacije britanskog punk-rock zvuka. 

1981. Vice Squad za “EMI” objavljuje debi album “No Cause For Concern” koji dobiva odlične kritike te postaje jedan od najznačajnijih albuma toga vremena. Po izlasku drugoga albuma “Stand Strong, Stand Proud “ i promotivne turneje na području SAD-a i Kanade, Beki napušta bend te na njeno mjesto dolazi nova pjevačica Lia sa kojome 1985. snimaju album “Shot Away”, no poradi neodgovarajućeg razvoja događaja, Vice Squad se nedugo zatim i gasi.

Nakon izlaska iz Vice Squad, Beki je sa Steve Robertsom iz UK Subsa osnovala i uspješno predvodila sastav Ligotage (sa kojime 1983. za EMI objavljuje singl “Crime and Passion” te godinu kasnije - za “Picasso Records” album “Forgive and Forget”).

Nakon toga, Beki biva dijelom novoga benda - Beki & The Bombshells, te se tijekom niza godina, pojavljivala kao zaštitno lice na naslovnicama brojnih poznatih glazbenih tiskovina poput “Melody Maker”, “NME”, “Smash Hits” i dr. 

1997. Beki ponovno pokreće Vice Squad te prvi povratnički koncert - na zahtjev mnogobrojnih obožavatelja upriličuje upravo na najpoznatijem svjetskom festivalu vezanom uz punk glazbu – “Holidays In The Sun”.

Prvi povratnički album grupe Vice Squad biva “Get A Life” - 1999. godine.

Počevši od ranih dana, uz četiri objavljena albuma za “EMI” (“No Cause for Concern” – 1981., “Stand Strong, Stand Proud” – 1982., sa Ligotage singl “Crime and Passion" – 1983., “Bang To Rights”, kompilacija najvećih hitova – 2001. i “Rich And Famous” – 2003.), Vice Squad je tijekom godina u diskografskom smislu surađivao i s etiketama: “High Speed Recording”, “Heartbeat”, “Riot City”, “Anagram”, “SOS Records”, “Sudden Death Records”, “Rhythm Vicar Records” i “Last Rockers”, sveukupno u karijeri objavivši deset studijskih albuma.

Vice Squad trenutačno rade na stvarima za novi album te će uz to ovoga ljeta biti dijelom najvećih svjetskih festivala kao što su: “The Endorse Festival”, “Rebellion Festival” i dr., te će isto tako odsvirati i kraću američku turneju, da bi 13. kolovoza premijerno nastupili u Hrvatskoj, na sedmom “Viva La Pola!” kada namjeravaju izvesti retrospektivu najboljeg iz svih dijelova karijere.

Vice Squad danas djeluje u sastavu: Beki Bondage – vokal/gitara, Paul Rooney – glavna gitara/pozadinski vokal, Wayne Firefly – bas/pozadinski vokal i Noizy Tone - bubanj/pozadinski vokal

Gitarista Paul, osim uz angažman u Vice Squadu, poznat je u glazbenim krugovima i po autorstvu brojnih glazbenih tema za filmsku i TV produkciju, čestim gostovanjima u showu “Top Of The Pops” te producentskim poslovima u smislu suradnje s poznatim izvođačima kao što su: The Pretenders, Ozzy Osbourne i dr., dok je u kućnom studiju kojega drže on i Beki nedavno uradio probne snimke za Larsa Frederiksena iz Rancid.  

Najbolji opis onoga što posjetitelje očekuje na premijernom nastupu grupe Vice Squad u Hrvatskoj može se iščitati iz izjave koju je Beki dala prilikom njihova nastupa na “Rebellion Festivalu” 2007. godine: “Ovo je najbolji bend u kojemu sam ikada svirala, biti na pozornici sa ovim momcima, je nalik doživljaju boravka na vrhu tutnjajućeg vlaka u punoj brzini, nevjerojatno ekspresivan i glasan doživljaj, upravo onakav kakav i treba biti!”, zaključila je Beki, potvrdivši o kakvoj snazi i bendu je trenutno riječ.
Više informacija o grupi Vice Squad potražite na internetskim stranicama: www.vicesquad.co.uk i www.myspace.com/vicesquad
LET 3 (alternative, rock, club, Rijeka – Hrvatska)

Po prvi puta u sklopu “Viva La Pola!”, i to prvoga dana ovogodišnjeg festivala, nastupit će i jedan od najpoznatijih sastava domaće rock scene, riječki Let 3. Riječ je o sastavu koji definitivno spada u sam vrh glazbene scene u Hrvatskoj a i šire, te je ujedno riječ o zasigurno najvećoj koncertnoj atrakciji na ovim prostorima. 

Počeci Leta 3 sežu u davnu 1986. godinu kada Damir Martinović – Mrle osniva Let 2 (preteču Leta 3 koji svoje pravo ime dobiva godinu kasnije). Isto tako, Mrle otprije biva poznat kao jedan od članova grupe Termiti, čuvenog riječkog sastava, koji je bio jednime od rodonačelnika punk zvuka u bivšoj državi. 

Uz karizmu Termita i svojevrsnu prilagodbu u zvuku, Let 3 kasnih osamdesetih sve više skreće pozornost, te visokom izvođačkom razinom, izuzetnim tekstovima, specifičnim humorom i osjećajem za nepredvidivo, postaju nezaobilazan segment u glazbenim kretanjima. Štoviše, ekspresivnost i frenetičnost njihova izričaja iz godine u godine dostizali su sve zavidniji nivo, postavivši Let 3 u kategoriju jedinstvene glazbeno-umjetničke pojave. 

Album prvijenac “Two Dogs Fucking” - danas kultno diskografsko izdanje (koje je 2010. doživjelo reizdanje u ediciji “Dallas Recordsa”), Let 3 objavljuje 1989. godine. Definitvno, najpoznatija numera sa tog albuma biva stvar “Izgubljeni” koja ujedno ostaje jedan od zaštitnih znakova grupe i u današnjem vremenu, te prilikom čije izvedbe uživo, tradicionalno, glazbenu stranu upotpunjuju spektakularnim izbacivanjem ptičijeg perja.

Nadalje, uslijedili su sve redom uspješni albumi “El Desperado” (1991.), “Peace” (1994.) te kao kruna dotadašnjeg razdoblja, album uživo “prigodno” nazvan - “Živi kurac” (1996.).

U rujnu 1997. dolazi do njihova najdrastičnijeg iskoraka do tada, kada objavljuju album “Nečuveno” koji uz standardnu grafičku i slikovnu opremu, u zvučnom dijelu nije sadržavao u pravom smislu ništa, već samo CD sa potpunom tišinom (dakako, nakon eksperimenta, Let 3 objavljuje CD u regularnom izdanju, no biva zabilježeno, da je prvobitnu ediciju CD-a kupilo čak 350 štovatelja njihova rada).

Na pragu novoga tisućljeća, sredinom 2000. u kadrovski izmjenjenom sastavu, Let 3 objavljuje novi album nazvan “Jedina” na kojemu se ističu naznake novoga vremena, te koji uključuje upotpunjeniju zvučnu kulisu uz veći oslonac na elektronsku stranu.

Nakon gotovo trogodišnjeg pripremnog razdoblja, 2006. Let 3 objavljuje posljednji studijski uradak “Bombardiranje Srbije i Čačka” u kojemu čini najveći iskorak unutar službenih diskografskih ostvarenja na ovim prostorima te predstavlja album na kojemu se se našli naizgled nespojivi elementi poput rock, etno, narodne, trash, pop elektronske, drum'n' bass i nu metal glazbe, proizvevši veliki broj odličnih glazbenih cjelina kao i koncertnih uspješnica. 

Krajem 2008. godine, Let 3 objavljuje koncertni DVD “Živa pička” na kojemu se nalaze 23 pjesme iz svih razdoblja rada benda, kao i bonus materijal sa svim videospotovima te galerijom fotografija.

Premda, nekonvencionalnog pristupa, Let 3 bivaju prepoznati od brojnih glazbenih institucija te tako bivaju u više navrata dobitnici najuglednije diskografske nagrade u Republici Hrvatskoj – “Porin”, te isto tako, novinarske rock nagrade “Crni mačak”, kao i “Zlatne koogle”. Isto tako, bivaju nagrađeni od strane hrvatskog glumišta povodom njihova osebujnog angažmana u kazališnoj glazbi.

Let 3 danas djeluje u sastavu: Zoran Prodanović (Prlja) – vokal, Damir Martinović (Mrle) - bas gitara, prateći vokal, Dražen Baljak (Baljak) – gitara, Matej Zec (Knki) – gitara i Branko Kovačić (Husta) – bubanj 
Više informacija o grupi Let 3 potražite na internetskoj stranici: www.myspace.com/lettri
EXILIA (nu metal, modern - alternative, rock, metal, Milano – Italija)

Prvi dan sedmog “Viva la Pola!” s ponosom predstavlja i premijerni nastup jednoga od najpoznatijih talijanskih sastava iz svijeta suvremene rock/metal produkcije, popularnu Exiliu. 

Riječ je o četveročlanom sastavu koji dolazi iz Milana te kojega predvodi atraktivna vokalistica Masha Mysmane. Exilia je osnovana 1998. godine da bi na pragu novoga milenija (2000. godine) debitirala albumom “Rightside Up” koji je objavljen za “No Disc/Universal”. 

2002. Exilia osvaja MTV-jevu nagradu u kategoriji “najboljeg nadolazećeg benda”.

2003. godine Exilia potpisuje za “Gun Records – Sony/BMG” te objavljivanjem albuma “Unleashed” godinu kasnije, kao i hit singla “Stop playing god”, započinje njihova uzlazna putanja kojome dospijevaju na europske top ljestvice, te koji ujedno biva jedan od najprodavanijih singlova jednoga talijanskog izvođača. 

2005. izlazi singl “Can’t Break Me Down” sa kojime također postižu veliki uspjeh te koji biva dijelom soundtracka za film ”The Clown”.

2009. godine jedna od najpoznatijih svjetskih tvrtki za proizvodnju gitarskih pojačala – “Peavey” sa Exiliom potpisuje partnerski ugovor te isto tako njihovom gitaristu Alienu uručuje posebno priznanje za njegov jedinstveni gitarski zvuk.

Diskografska povijest grupe Exilia vezana je uz jedanaest uradaka, od kojih je veći dio objavljen upravo za “Gun Records – Sony/BMG”. Krajem svibnja ove godine, u prodaji se na europskom području našla limitirana edicija njihova najnovijeg albuma “Naked” na kojemu se među ostalim nalazi i akustična verzija hit singla “Stop Playing God”. 

U bogatoj koncertnoj karijeri Exilia je u dosadašnjih dvanaest godina zajedno nastupala i pozornicu diljem svijeta dijelila sa bendovima kao što su: Rammstein (sa kojime je 2004. bila na europskoj turneji), HIM, Guano Apes, H-Blockx, Clawfinger, Therapy?, Oomph!, In Extremo, God Forbid, Ill Nino i dr.

Exilia danas djeluje u sastavu: Masha – vokal, Elio Alien - guitara, Privacy - bas i BH- bubanj.

Ne propustite ih u premijernom nastupu u Hrvatskoj, prvoga dana sedmog “Viva La Pola!”. 
Više informacija o grupi Exilia potražite na internetskim stranicama: www.exiliaweb.com i www.myspace.com/exilia
DEAFNESS BY NOISE (hard-core, punk, rock, Samobor – Hrvatska)

Deafness By Noise dolazi iz Samobora i jedan je od najdugovječnijih hrvatskih hard-core sastava. Osnovan je 1991. i kvalitetnim i beskompromisnim radom se prometnuo u vodeću snagu takvoga zvuka na ovim prostorima. U gotovo dvadesetogodišnjoj karijeri, Deafness By Noise je odsvirao preko 500 koncerata diljem Europe, nastupajući kao glavni bend ili podrška poznatim imenima kao što su: Biohazard, Sick of it All, Mad Ball, Pro-pain, Ministry, D.R.I, Ratos de Porao, Discipline, Strech Armstrong i dr. 

1996. izlazi njihovo prvo službeno CD izdanje nazvano "From 1991-1996" čiji nakladnik biva «Dirty Old Empire Records» a na kojemu bivaju uključeni svi rani radovi benda.

2000. Deafness By Noise za istu dikografsku kuću objavljuje 7 - inčni extended play vinilni uradak "True Spirit".

Zakoračivši na europsko područje, 2002. godina biva vezana uz njihovo prvo diskografsko izdanje za inozemno tržište, te tako iste godine Deafness By Noise objavljuje CD «Last Minute Call» za njemački «Core Tex records».

Nakon toga, 2005. uslijedio je MCD "Cheap Tricks" ponovno za «Dirty Old Empire Records» te 2010. CD "Aim 2 Please", objavljen za poznatu europsku diksografsku kuću «IScream records» - SPV.

Krajem svibnja ove godine, Deafness By Noise je u njemačkom studiju «Stage One» (u kojemu među ostalim snimaju poznata imena iz svijeta metal i hard-core glazbe) zgotovio materijal za novi dugosvirajući uradak čiji se izlazak očekuje krajem ove godine. Zanimljivost novog albuma je ta što će se na njemu naći obrade bendova koji su obilježili razvojni put Deafness By Noisea, te će ujedno ponajbolje od tih stvari biti predstavljene uživo prilikom njihova nastupa na sedmom «Viva La Pola!». 

Deafness By Noise danas djeluje u sastavu: Krmpa – vokal, Rodjo - gitara i pozadinski vokali, Frank – gitara, Bimbo – bas i Andro - bubanj 
Više informacija o grupi Deafness By Noise potražite na internetskoj stranici: www.myspace.com/deafnessbynoize
REPETITOR (alternative rock, Beograd – Srbija)

Temeljem raznovrsne glazbene palete, ovogodišnji «Viva La Pola!» u svojem sastavu donosi i beogradski sastav Repetitor koji će nastupiti u petak, 13. kolovoza.

Repetitor je osnovan 2005. godine u Beogradu i na vrlo osebujan način glazbeno sjedinjuje psihodeliju, noise i pop glazbu. U krajnjoj definciji, a riječ je o alternativnom rocku koji uz tročlani postav benda u kojemu se nalaze Milena Milutinović za bubnjem, Boris Vlastelica za gitarom i vokalom i Ana-marija Cupin za basom, donosi glazbu nove generacije, osvještenu i inspirativno vođenu trenutačnim kretanjima kao i ponajboljim trenucima prošlih vremena.

Repetitor je u svojem petogodišnjem radu postigao veći broj značajnih trenutaka od kojih svakako treba istaknuti pobjedu - prema glasovima publike i žirija  - na «Art & Music Festivalu» 2007. godine, kao i odličan plasman njihovog prvog singla «Ja» koji je duži niz tjedana proveo na prvom mjestu top ljestvice domaćih singlova radija «B92». 

Prvi dugosvirajući album grupe Repetitor objavljen je krajem 2008. i naslovljen je «Sve što vidim je prvi put” a moguće ga je i besplatno skinuti na www.exitmusic.tv. Isto tako, Repetitor se sa tri skladbe pojavio na kompilaciji “Zdravo, zdravo, zdravo”, na kojoj su se našli ponajbolji mladi bendovi iz Beograda.

Uz veliki broj odsviranih koncerata u regiji, i službeno potvrđenih festivalskih nastupa ovoga ljeta, Repetitor će 2010. nastupiti i na glavnom stageu «Exit Festivala».

Ovoga ljeta, jedini istarski nastup grupe Repetitor bit će upravo na sedmom «Viva La Pola!» na kojemu će predstaviti ponajbolje trenutke iz dosadašnje karijere. 

Više informacija o grupi Repetitor možete pronaći na internetskoj stranici: www.myspace.com/repetitor
THE ROCK FLOCK (indie, punk, grunge, Pleternica, Zagreb – Hrvatska)

Kao trenutačno najzanimljivija tuzemna nadolazeća grupa u čijem sastavu se nalaze ženske članice, prve festivalske večeri nastupiti će i The Rock Flock iz Pleternice i Zagreba. 

Riječ je o sastavu kojega predvode dvije sestre, ujedno talentirane glazbenice (basistica i vokalistica Ana te Kristina Jelić za gitarom i glavnim vokalom), te isto tako, jednome od domaćih sastava koji na vrlo dojmljiv te osebujan način u ovdašnje glazbene krugove donosi zvuk inozemnih kretanja, pritom vješto poigravajući se prošlim i sadašnjim vremenom, spajajući indie, punk i grunge elemente.

Uz vrlo snažnu izvedbu, te posebice zarazne vokalne dionice, u glazbi The Rock Flocka nerijetko se mogu iščitati utjecaji sastava kao što su: Hole, Blondie, The Cranberries, Siouxsie & The Banshees, The Pixies, The Breeders i dr., što dakako u slučaju The Rock Flocka ne znači sušta dosljednost oponašanja, već kreativni poticaj ka pronalaženju vlastitog izričaja.

Prvi dani benda datiraju u sredinu 2005. kada još u tinejdžerskoj dobi, sestre Ana i Tina kreću s prvim pokusnim nastupima jasno pokazavši kako dobro znaju što čine. 

U petogodišnjoj karijeri, The Rock Flock su odsvirali preko stotinjak koncerata, te su se tako predstavili na brojnim koncertnim manifestacijama i festivalima diljem Hrvatske i susjednih zemalja.

Među ostalim, The Rock Flock su nastupile na Novoj TV u sklopu showa “Super talent”, te su tijekom nekoliko nastupa uživo dospijevši do polufinala ostavile snažan dojam skrenuvši pozornost, poslovično nesklonih struktura ovakvom glazbenom izričaju. 

Isto tako, The Rock Flock imaju snimljen demo album “"You Can't Catch Me In Your Collection" koji uz zavidnu produkciju donosi odlične numere poput “Teenage Girl” i Disappear” te koji je nabavljiv putem njihove internetske stranice. 

Uz stalni dvojac - Anu i Tinu, odnedavno u The Rock Flock na mjestu druge gitare nalazi se Dario Sakoman te bubnjar Hrvoje Maratović.

Početkom lipnja, uz režisera Ognjena Sviličića, The Rock Flock pušta svoj prvi video uradak za skladbu “Mess”.

Nakon kraće turneje po Austriji, The Rock Flock će premijerno nastupiti na sedmom “Viva La Pola!”.

Više informacija o grupi The Rock Flock možete pronaći na internetskoj stranici: www.myspace.com/rockflock
UDAV (experimental, noise, hard-core, Pula – Hrvatska)

Ukoliko se dotičemo novijih bendova na pulskom području - okrenutih alternativniim strujanjima, u prvome redu treba istaknuti tročlani sastav Udav, koji se prilikom nekoliko nedavnih nastupa uživo nametnuo kao originalna i dojmljiva koncertna pojava. 

U sastavu s nekoliko članova otprije poznatih pulskoj javnosti, Udav svoje prve dane vezuje uz sredinu 2008. godine, kada bend nastaje na inicijativu Nenada i Marka. 

Za razliku od dosadašnjih viđenja na pulskoj nezavisnoj sceni i mahom punk, metal sastava, Udav su okrenuvši se neistraženim područjima, ponudili jednu originalnu viziju eksperimentalne, noise, hard-core glazbe, otvorivši novo poglavlje na glazbenoj karti u Puli.

U dosadašnjem radu, Udav se triput predstavio javnosti u Puli, te je tijekom tih nastupa pozornicu dijelio sa Super Sexy Flesh Eating Zombie Strippers, One Piece Puzzle, Mighty Zazuum i drugima.

Bend je nedavno uradio probne snimke u studiju “Partyzan” u Puli, za koje članovi Udava tvrde kako nije riječ o reprezentativnom materijalu, već samo o smjernicama u smislu budućeg ulaska u studio koji je planiran za jesen ove godine.

Nastup na sedmom “Viva La Pola!”, Udavu će biti prvi festivalski nastup, što će zasigurno rezultirati skretanjem pozornosti šireg kruga posjetitelja i izvan pulskih okvira. 

U slobodno vrijeme članovi Udava iznose kako vole poslušati izvođače kao što su: The Melvins, Jesus Lizard, The Black Flag, Tad, Flipper, Nirvana, Husker Du, The Stooges, Mule, Minutemen, Sexa, Killdozer, Neurosis, Mike Patton, Sleep, Slayer, Helmet, Swans, Butthole Surfers te dr. što je i više nego dovoljna preporuka te garancija njihove dobre glazbene izobrazbe.

Udav djeluje u sastavu: Darko Rajić (Seljo Superbata) - vokal , Marko Čuljat (Chmrljica Pokvareni) – gitara i Nenad Črnac (Domenico Negritto) - bubanj 

Više informacija o grupi Udav potražite na internetskoj stranici: www.myspace.com/udavband


RADIO AKTIV (reggae, ska, punk, rock, Pula – Hrvatska)

Jedna od vodilja festivala “Viva La Pola” uz predstavljanje poznatih imena, je pružanje mogućnosti nastupa mladim perspektivnim bendovima, te će tako otvorenje prve festivalske večeri pripasti mladom pulskom sastavu Radio Aktiv .

Riječ je o šesteročlanom bendu u čijem sastavu se među ostalima nalaze Miki, Korado i Alex, otprije pulskoj publici poznati iz grupa M.A.K.S. – Ramones Tribute i Rock Bus. 

Radio Aktiv svoj izričaj temelji na spoju punk-rock i ska glazbe i definitivno je jedna od većih nada pulske scene. 

Više informacija o grupi Radio Aktiv potražite na internetskoj stranici: www.myspace.com/radioaktivpula
Drugi dan – subota 14. kolovoz 2010.

RITAM NEREDA (street, punk, hard-core, metal, Novi Sad – Srbija)

Na radost velikog broja obožavatelja, po prvi puta u Hrvatskoj, i to upravo na sedmom “Viva La Pola!” nastupit će legendarni novosadski bend Ritam nereda, koji je među ostalim bio velika inspiracija za mnoge od bendova sa ovih prostora. Naime, Ritam nereda su rodonačelnici street/punk zvuka u bivšoj državi te tako posebno za ovu prigodu spremaju presjek najboljeg iz karijere tako da već sada sa sigurnošću možemo ustvrditi kako će izvedbe uživo kultnih klasika poput “Ritam nereda”, “Put beznađa”, “Sama”, “Nikad više”, “Noć” i dr. za brojne obožavatelje raznih generacija predstavljati veliki doživljaj

Ritam nereda bilježi gotovo 24 godine postojanja, te je osnovan od strane basiste i vokala - Bobana Petronijevića, 1986. godine po izlasku iz Vriska generacije (također jednoga od najcjenjenijih punk bendova sa ovih prostora). 

1990. godine, Ritam nereda objavljuje prvi službeni demo uradak “Oi Ain't Dead» na kojemu se pojavljuju prvi veliki hitovi benda, te bend tako postaje iznimno popularan među underground krugovima. 1991. izlazi i njihov prvi službeni album - «Nikog Nema (There Is No One)» koji postaje kultni klasik, te koji u današnje vrijeme predstavlja jedan od najcjenjenijih albuma na ovim prostorima. Tijekom narednih godina, uslijedili su albumi «Breaking» (1993.), Zvuci bola (1996.), 999 (2000.), Poriv (2002.), IX (2006.) - na kojemu se u ulozi suradnika pojavio i Zoran Kostić – Cane iz Partibrejkersa, kao i dva albuma uživo «Pogo Live» (1995.) i «Exist To Resist» (2002.), koji uz učvrščivanje zvučne kulise benda, Ritam nereda dovode do samog vrha alternativnih strujanja na ovim prostorima. 

Isto tako, 2006. godine, Ritam Nereda se pojavio na kompilacijskom albumu «Pankrti 06 (Tribute to Pankrti) - posvećenom grupi Pankrti, za što su odsvirali pjesmu «Anarhist».

Bend posebice biva prepoznat poradi njihovih otvorenih i direktnih progovaranja o malome čovjeku, kao sastavnoj jedinki društvenog uređenja te njegovih svakodnevnih turbulencija i poteškoća u okruženju surovih zakonitosti i svjetonazora novoga vremena.

U dosadašnjoj karijeri, Ritam nereda je odradio veliki broj koncertnih gostovanja u inozemstvu i u matičnoj državi, među ostalim nastupao je sa Red Hot Chili Peppers na Inđija «Tuborg Greenfestu» 2007. godine, s veličinama kao što su Motorhead i dr., te je nekoliko puta bio dijelom najvećeg festivala na ovim prostorima - «Exit Festivala».

Nastup na sedmom «Viva La Pola!» bit će im prvi festivalski nastup u Hrvatskoj, dok će isto tako, ovo ljeto biti u znaku još jednog njihovog nastupa na «Exitu» (11. srpnja).

Kurioziteta radi, vrijedi istaknuti kako su poznate osobe iz svijeta glazbe kao što su Henry Rollins (Rollins Band) i Bill Gould (Faith No More), odgledavši Ritam nereda uživo, zatražili obavezno upoznavanje s bendom, što govori u prilog o snazi, kvaliteti i dojmljivosti njihovih koncertnih nastupa.

15. lipnja, Ritam nereda je objavio svoj najnoviji – sedmi studijski album - ujedno deseti u službenoj diskografiji, nazvan «Paralelni svet» za koji je potvrđeno kako je riječ o njihovom najzrelijem i najboljem albumu do sada, a uz redovnu prodaju putem glazbenih dućana, biti će i besplatno nabavljiv preko internetske stranice Exit Festivala www.exitmusic.tv koji je ujedno i ekskluzivni partner benda. 

Ritam nereda danas djeluje u sastavu: Boban - gitara, vokal, Sale – gitara, Mire – bas i PJ - bubanj
Više informacija o bendu Ritam nereda možete pronaći na internetskim stranicama: www.ritamnereda.com i www.myspace.com/ritamnereda
KUD IDIJOTI (punk, rock, Pula – Hrvatska)

Drugoga dana, ovogodišnjeg «Viva La Pola!» nastupit će i legendarna pulska punk-rock skupina Kud idijoti, koja ujedno nosi epitet najdugovječnijeg sastava takvoga zvuka na ovim prostorima.

«Novim ljetom», ovi pulski prvoborci ušli su u 29. godinu postojanja, što preciznije rečeno znači da su s radom krenuli početkom 1981. godine a samim time bili se jedni od prvih sastava okrenutih takvome zvuku u bivšoj državi. Ono što su započeli riječki Paraf i Termiti, pulski Problemi i Gola jaja te neizostavni ljubljanski Pankrti, Kud idijoti su doveli do savršenstva.

Izgradivši se osamdesetih u glavnu strujašku skupinu, svoj izravan utjecaj, Kud idijoti su imali na gotovo sve grupe koju su tek kretale s radom - kasnije velike zvijezde. 

Temeljem spomenutog, u čestim prilikama, mogli smo čuti članove Hladnog piva, Six Packa, Atheist Rapa i mnoge druge, kako upravo Kud idijote navode kao najveće i neiscrpne uzore. 

Do danas, grupa Kud idijoti je objavila devet albuma te uz pregršt hitova poput primjerice: «Bandiera Rossa», «Za tebe», «O bella ciao», «S djevojka», «Pisma o ribaru Marinu, Mari i moru», «Himna rada», «Mi smo ovdje samo zbog para», «Bepo vrati se», «Maja», «Hoćemo cenzuru», «Marjane, Marjane», «Nema više snifera», «To nije mjesto za nas»,…  garantira zabavu prepunu direktnih poruka i doživljaja kakvog samo oni mogu proizvesti.

Nakon dužeg niza godina iščekivanja, Sale i ekipa konačno najavljuju i novi album «Zbogom Istro», te smo uvjerenja da će 2010. godina biti u znaku velikog diskografskog comebacka ove svima nam drage grupe.

Kud idijoti danas djeluju u sastavu: Tusta-vokal, Sale Veruda-gitara, Bucolini-bas i Dejo-bubanj

www.kudidijoti.com
www.myspace.com/kudidijoti
GUŽVA U 16-ERCU (melodični punk/rock, Osijek, Bilje – Hrvatska)

Ukoliko govorimo o melodičnom punk/rock zvuku sa ovih prostora, nezaobilazno je spomenuti Gužvu u 16-ercu iz Osijeka koji su definitivno jedan od najdugovječnijih i ponajboljih domaćih sastava okrenutih takvome zvuku.

Gradeći karijeru, počevši s ranim devedestima, prvi veći uspjeh grupa doživljava 1998. godine, kada pobjeđuje na u to vrijeme prestižnom festivalu «Art & Music». 


1999. biva u znaku izlaska njihova albuma prvijenca «Čir na 12-ercu» i to za «Croatia Records», te tako iste godine osvajaju «Crnog mačka» u kategoriji najboljeg novog benda. Sa istog albuma biva plasirano i nekoliko video uradaka, koji se i u današnje vrijeme često znaju vidjeti na TV ekranima.

2006. za «Dirty Old Label» izlazi njihov drugi dugosvirajući album «Pun(k)urac» za koji je također snimljeno nekoliko video spotova.

Uz veliko koncertno iskustvo, i iznimno dojmljive i iskrene nastupe, ovoga ljeta, po prvi puta na pozornici «Viva La Pole!», zasvirati će i ovi legendarni Osječani i to drugoga dana, u subotu, 14. kolovoza.  

Gužva u 16-ercu danas djeluje u sastavu: Igor Dmitrić - vokal, Kristijan Jelinčić - gitara, Saša Pstrocki – gitara, Srđan Kovačević – bas i Davor Mataković – bubanj. 

Više informacija o grupi Gužva u 16-ercu možete pronaći na internetskim stranicama: www.guzvau16ercu.com i http://www.myspace.com/guzvau16ercu
POPEYE (alternative, hip-hop, rock, metal, Pula – Hrvatska)

Popeye definitivno možemo svrstati u kategoriju rodonačelnika glazbenog smjera koji je svojedobna svjetska kretanja približio ovim prostorima. Naime, u vrijeme dominacije nu metala, hrvatska scena još nije poznavala takve oblike izražavanja, no 2000. pojavom grupe Popeye, spoj hip-hopa i metala, u hrvatskim okvirima više nije bio nepoznanica.

Nedugo po prvim koracima, Popeye su pokazali svo svoje umijeće i potencijal, dospijevši u sam vrh regionalnih kretanja postavši jedno od ključnih imena hrvatske alternativne scene, te tako 2003. objavljuju album prvijenac «Domaći benzin» na kojemu je među ostalim radio i poznati tekstopisac, skladatelj i producent Guido Mineo. Uskoro slijede nastupi sa velikim imenima kao što su Asian Dub Foundation, Sepultura, Soulfy i Korn, te dva gostovanja na dodjeli novinarske rock nagrade - «Crni mačak» kao i drugim poznatim festivalskim manifestacijama.

Sredinom 2009. u prodaju izlazi njihov drugi dugosvirajući uradak «Cijena slobode» (za «Tom Tom Music») na kojemu u glazbenom smislu predstavljaju puno čvršću i kompaktniju kulisu te isto tako album bilježi gostovanje poznatih hrvatskih glazbenika kao što su Tamara Obrovac i Aleksandar Antić iz T.B.F. 

Popeye su čest i rado viđen gost «Viva La Pole!» te će tako ove godine njihov nastup biti u znaku novoga i staroga materijala, što ujedno donosi svojevrstan best of uživo njihova dosadašnjeg stvaralaštva i cijenjene koncertne uspješnice kao što su: «Che Bella Citta», «Boom Boom Shaka», «Ukljukani klokani», «Eurupa» i dr.

Popeye danas djeluje u sastavu: Fere – vokal, Gianne – vokal, Zheeka – gitara, Mrlja – bas i Nadan - bubanj 

Više informacija o grupi Popeye možete pronaći na internetskoj stranici: www.myspace.com/popeyeband

DEVASTATION (thrash metal, hard-core, Pula, Varaždin – Hrvatska)

Pula je od davnih dana, te prvih rock bendova (i ranih šezdesetih godina) oduvijek slovila za jedan od gradova u bivšoj državi, koji je diktirao glazbene trendove, otkrivao nova područja, te širio horizonte – posebice unutar alternativne glazbe. 

Sredinom osamdesetih, sve većom ekspanzijom nove struje unutar heavy metala, tzv. speed - thrash metala, skupina pulskih tinejdžera osnovala je (i službeno potvrđeno) prvi speed metal bend u tadašnjoj državi – legendarni Devastation. Bilo je to početkom 1986. a osnivači su bili braća Bijažić (Aleksandar i Kristijan i gitarista Marko Pušić). 

Uz prve demo snimke i koncertne nastupe, Devastation postaje etablirano ime tadašanje scene, te kvalitetom i oštrinog njihova izričaja, dospijevaju na sam vrh teškometalne scene u regiji. Uz pobjede na u to vrijeme respektabilnim manifestacijama – gitarijadama, Devastation u glasilima toga vremena - fanzinima i glazbenim časopisima, biva okarakteriziran kao sastav koji kvalitativno rame uz rame stoji s popularnim inozemnim bendovima toga vremena, kao što su Kreator, Destruction, Sodom i dr.

U četverogodišnjem postojanju, Devastation je objavio dvije demo snimke, da bi sa radom prekinuo 1990. godine. Braća Bijažić po razlazu Devastationa nastavljaju u novome bendu – Hatross, no žal za Devastation ostao je prisutan kod mnogih pa tako i kod njih samih.

Uz novu postavu, Aleksandar 2007. ponovno pokreće Devastation te pokazuje kako ljubav prema dobroj glazbi nikada ne umire, te tako Devastation danas djeluje u sastavu: Alex Bijažić – vokal, Ivor Barić – gitara, Vlado Soldatek – gitara, Karlo Kögl – bas i Petar Babić – bubanj.
U svom premijernom nastupu na “Viva La Pola!”, Devastation će predstaviti sve kultne klasike iz svog ranog razdoblja, te će tako mnogi - nakon gotovo dvadesetogodišnjeg izbivanja, ponovno imati prigodu uživo čuti “Slaughterers From Hell”, “Under The Scalpel Blade”, “Bigmouths Suck”, “Queen of Death”, “Devastation” i dr.

Više informacija o grupi Devastation možete pronaći na internetskoj stranici: www.myspace.com/devastationcro
HELLCATS (rock, metal, Slovenija)

Premijerni nastup na ovim prostorima, u sklopu sedmog “Viva La Pola!”, drugoga dana, imat će i slovenski rock/metal kvartet Hellcats u čijem sastavu se nalaze četiri atraktivne glazbenice. Riječ je o jednome od novijih sastava iz susjedne države koji svoj glazbeni izričaj temelji na pitkom rock/metal zvuku pronalazeći svoje uzore u sastavima kao što su: Doro & Warlock, Vixen i dr. 

Hellcats postoje od 2004. i uz veći broj koncertnih nastupa diljem Slovenije i susjednih zemalja, čest su gost televizijskih priloga. Ove godine, među ostalim, po drugi puta nastupaju na najpoznatijem festivalu metal glazbe na ovim prostorima - “Metal Camp”, dok će u svojemu premijernom nastupu pred hrvatskom publikom predstaviti skladbe sa svojega prvog studijskog materijala, među kojima i singl “Heavy Metal” koji je vrlo dobro kotirao na slovenskim radijskim top ljestvicama.  

Imajući u vidu isključivo ženske članice unutar heavy metal glazbe, Hellcats predstavljaju svojevrsnu atrakciju, te će tako njihov nastup na ovogodišnjem “Viva La Pola!” zasigurno ostvariti snažan doživljaj kako u glazbenom, tako i u vizualnom smislu.

Hellcats danas djeluje u sastavu: Valentina Plaskan – vokal, Katja Mavec – gitara, Saša Zagorc – bas, Sonja Zagorc – bubanj. 
Više informacija o grupi Hellcats potražite na internetskoj stranici: www.myspace.com/hellcats
PASI (melodični punk, hard-core, Rijeka)

Nastup na ovogodišnjem «Viva La Pola!» imat će i poznata riječka skupina Pasi koja slovi za jedan od ponajboljih bendova uživo u žanru melodičnog punk/hard-core-a. Riječ je o četveročlanom sastavu koji je osnovan 1996. godine u Rijeci, gradu u kojemu je stvoren punk na ovim prostorima (grupa Paraf). 

Izgradivši prepoznatljiv zvuk, uz dojmljivu tekstualnu stranu, Pasi su redovitim koncertnim nastupima, stvorili čvrstu vezu s publikom uživo, što ih je dovelo na mjesto jednoga od rado viđenih sastava na koncertnim manifestacijama. 


«Pravac paleolitik” je naslov njihovog posljednjeg demo uratka, dok je snimanje novoga u planu u skoro vrijeme.   

Njihov premijerni nastup na «Viva La Pola!» donijeti će izbor najboljeg iz njihovog dosadašnjeg stvaralaštva kao i premijeru novih numera, stoga ne propustite Pase, drugoga dana festivala, u subotu 14. kolovoza.

Više informacija o grupi Pasi možete pronaći na njihovim internetskim stranicama: www.bend98.com i www.myspace.com/bend98
ARTHRONE (progresivni, instrumentalni metal, Pula – Hrvatska)

Arthrone je novi pulski sastav nastao kao varijanta uživo, pulskog gitarističkog virtuoza, kao i stalnog člana benda Infernal Tenebra - Ive Petrovića, koji je krajem 2007. objavio samostalni uradak na kojemu je predstavio pet autorskih skladbi u rasponu od tvrđeg metala do jazza, da bi tijekom ove godine pronašavši adekvatnu sviračku postavu započeo i sa predstavljanjem istoga materijala uživo na koncertima. 

Premda je Ivo idejni pokretač benda voli naglasiti kako je okupljanjem benda svakome od članova otvorio mogućnost da sami budu kreatori budućeg materijala te tako zajedničkim radom na što kvalitetniji način doprinesu rađanju novih stvari te razvoju benda kao takvoga.  

Arthrone će otvoriti drugu večer ovogodišnjeg festivala, te će se predstaviti u sastavu: Dušan „Dule“ Kranjc za bubnjem, Igor „Vigor“ Božušković za basom, Dražen Cvjetković za klavijaturama i Ivo Petrović za gitarom.
Više informacija o grupi Arthrone potražite na internetskoj stranici: www.myspace.com/ivopetrovic
Dodatni programi:


Isto tako, ovogodišnji festival će biti otvoren za niz promotivnih aktivnosti vezano uz recentne diskografske uratke te ostale multimedijalne sadržaje kao i dodatne programe. U skladu s tradicijom, u sklopu festivalskog prostora bit će postavljen veliki broj prodajnih štandova s raznom ponudom glazbenih medija, odjevnih predmeta te artikala vezanih uz glazbenu scenu.

Također, organizacijski tim poziva sve dosadašnje posjetitelje i one koji to tek namjeravaju postati na konstruktivne savjete i dodatne prijedloge kako bi zajedničkim snagama ostvarili još bolji i sadržajniji festival u budućem vremenu.

Jedno je izvjesno, i ove godine sve posjetitelje očekuje puno dobre glazbe, zabave i nezaboravnih trenutaka podno najsunčanijeg i najstarijeg istarskog grada.

Pretprodaja ulaznica:

Ulaznice u pretprodaji (po cijeni od 99,99 kn za jedan i 179,99 kn za oba dana) moguće je kupiti na svim uobičajenim prodajnim mjestima u zemlji i inozemstvu u sustavu “Eventim”, kao i u Puli u Klubu Uljanik, Centar CD Shopu, Rock Caffeu, Caffe Baru Scandal Express, Caffe Baru Mimoza, Caffe Baru Bass, te Rovinju u Music Shopu Link.

Rezervaciju ulaznica je moguće izvršiti na e-mail: vivalapolafest@gmail.com
Više informacija o svim novostima vezano uz sedmi “Viva La Pola!” potražite na internetskoj stranici: www.myspace.com/vivalapola2008
